Polițiștii clujeni au efectuat marți, opt percheziții în județele Cluj și Bistrița-Năsăud, în cadrul unui dosar penal ce vizează infracțiunile de activități miniere fără permis sau licență și evaziune fiscală. Prejudiciul este estimat la peste 230.000 de euro.
Polițiștii Inspectoratului de Poliție Județean Cluj – Serviciul de Investigare a Criminalității Economice – Biroul de Investigații Complexe, sub îndrumarea procurorului de caz din cadrul Parchetului de pe lângă Tribunalul Cluj, au efectuat 8 percheziții domiciliare, în cadrul unui dosar penal ce vizează infracțiunile de activități miniere fără permis sau licență și evaziune fiscală.
Activitățile s-au desfășurat la locuințele a 3 persoane, sediile și punctele unor societăți comerciale, aflate în județele Cluj și Bistrița-Năsăud.
""Din probatoriul administrat, a reieșit faptul că, din 2019 și până în prezent, doi bărbați, de 42 și 68 de ani, ar fi efectuat activități de evaziune fiscală și escavări ilegale, cauzând un prejudiciu de peste 230.000 de euro.
Astfel, pentru recuperarea pagubelor, polițiștii au au pus în aplicare măsuri asigurătorii, în conformitate cu prevederile Codului de procedură penală.
Perchezițiile sunt în desfășurare, iar activitățile de urmărire penală sunt continuate sub îndrumarea procurorului de caz din cadrul Parchetului de lângă Tribunalul Cluj", a transmis IPJ Cluj.